Zoi Sadowski-Synnott

**Zoi Sadowski-Synnott** (s. 6. maaliskuuta 2001 Newport, Australia) on uusiseelantilainen lumilautailija ja olympiavoittaja. Hän oli ensimmäinen uusiseelantilainen talviolympialaisten kultamitalisti hänen voitettuaan slopestyle Pekingissä 2022. Hänestä tuli Milano–Cortinassa 2026 ensimmäinen viiden olympiamitalin lumilautailija. Sadowski-Synnottilla on lisäksi kolme MM-kultaa slopestylestä ja kaikkiaan kuusi MM-mitalia, ja hänellä on kuusi voittoa X Games -kilpailuista.

## Nuoruus
Zoi Sadowski-Synnott syntyi Australiassa Sydneyn esikaupunkialueella Newportissa. Hänen isänsä on uusiseelantilainen ja hänen äitinsä yhdysvaltalainen.

Zoin vanhemmat olivat tavanneet Whistlerissä Kanadassa, missä myös Zoi kävi perheensä kanssa kahdeksanvuotiaaksi saakka ja missä hän oppi hiihtämään. Hän aloitti lumilautailemaan yhdeksänvuotiaana nähtyään veljiensä tekemässä temppuja.

## Ura
### Alusta ensimmäiseen olympiamitaliin
Sadowski-Synnott osallistui ensimmäisen kerran lumilautauilun maailmancupiin 15-vuotiaana joulukuussa 2016. Hän sijoittui yhdeksänneksi big airissa. Hänen tavoitteensa oli olla mitaleilla maaliskuussa 2017 nuorten maailmanmestaruuskilpailuissa, mutta suunnitelmat muuttuivat kauden aikana. Hän oli helmikuussa slopestylessa maailmancupin osakilpailun neljäs ja muutama viikkoa myöhemmin kolmas big airissa. Sadowski-Synnott pääsi heti mitaleille aikuisten MM-kilpailuissa maaliskuussa 2017, kun hän sijoittui hopealle slopestylessa. Loppukauden aikana hän voitti slopestylessa maailmancupin osakilpailun. Sadowski-Synnott oli 16-vuotiaana nuorin slopestylen osakilpailun voittaja.

Sadowski-Synnott pääsi edustamaan Uutta-Seelantia vuoden 2018 talviolympialaisiin. Hän sijoittui ensin slopestylen kilpailussa kolmanneksitoista, mutta sitten hän sai pronssia big airista. Hän oli jonkin aikaa nuorin lumilautailun olympiamitalisti.

### Ensimmäinen uusiseelantilainen talviolympialaisten kultamitalisti
Sadowski-Synnott oli kilpaillut Norjan X Gamesissa jo 2018, mutta ensimmäiset mitalinsa hän voitti Aspenissa 2019. Hän oli hopealla big airissa, ja kultaa hän voitti slopestylesta, johon hänet nimettiin alkujaan varanaiseksi. Sadowski-Synnott otti kultaa vain muutamaa viikkoa myöhemmin MM-kilpailujen slopestylesta.

Sadowski-Synnottin toinen X Games -voitto tuli Norjan kilpailusta vuonna 2020. Maailmancupin kaudella 2020–2021 hän voitti kertaalleen big airin osakilpailun ja sijoittui kerran slopestylessä toiseksi. Sadowski-Synnott sijoittui Aspenin X Gamesissa 2021 hopealle slopestylessa ja pronssille big airissa. Hän voitti toistamiseen slopestylessa maailmanmestaruuden 2021. Hän oli ensimmäinen lumilautailija, joka onnistui puolustamaan slopestylen maailmanmestaruutta.

Sadowski-Synnott voitti heti kauden 2021–2022 alussa Dew Tourin slopestyle-kilpailun ja sen jälkeen sijoittui toiseksi maailmancupin osakilpailussa. Hän voitti slopestylen ja big airin Aspenin X Gamesissa sekä kultaa sekä hopeaa talviolympialaisissa 2022. Aspenissa hän onnistui ensimmäisenä naisena tekemään kilpalaskussa peräkkäiset tuplakorkit. Slopestylekilpailun voiton myötä hänestä tuli ensimmäinen uusiseelantilainen talviolympialaisten kultamitalisti.

Sadowski-Synnott sijoittui kauden 2022–2023 alussa maailmancupissa big air -kilpailussa toiseksi, ja sitten hän voitti Laaxin slopestyle-osakilpailun. Hän voitti jälleen kultaa X Gamesin slopestylesta ja pääsi big airissa hopealle. MM-kilpailuissa 2023 Sadowski-Synnott sijoittui hopealle slopestylessa. Sadowski-Synnott voitti heti kauden 2023–2024 alussa Edmontonin big air -osakilpailun. Hän oli kuitenkin melkein koko vuoden 2024 sivussa nilkkavamman takia.

Sadowski-Synnott palasi kaudella 2024–2025 erinomaisesti, silä hän otti maailmancupissa kolme osakilpailua ja voitti lopulta maailmancupin kokonaiskilpailun ja slopestylen. Vuoden 2025 X Games -kilpailussa hän voitti slopestylen ja sai pronssia big airista. Hän onnistui slopestyle-kilpailussa tekemään ensimmäisenä naisena kyseisessä lajissa kolmoiskorkin. MM-kilpailuissa 2025 Sadowski-Synnott voitti kultaa slopestylessa.

Sadowski-Synnott oli Aspenin X Games -kilpailuissa 2026 hopealla sekä big airissa että slopestylessa. Sadowski-Synnott sai uransa neljännen olympimitalin sijoitettuaan big air -kilpailussa hopealle. Hänestä tuli ensimmäinen lumilautailija, jolla on viisi olympiamitalia, kun hän pääsi mitaleille myös slopestylessa.

## Lähteet

## Aiheesta muualla
*Sadowski-Synnottin profiili FIS:n sivuilla